Twee verskyn vandag vir Mihalik-moordDie vermoorde adv. Pete Mihalik. Foto: ANA Twee mans sal na verwagting vanoggend in die Kaapse landdroshof verskyn waar hulle teregstaan weens die moord op die bekende verdedigingsadvokaat Pete Mihalik. Die beskuldigdes word ook aangekla van poging tot moord op die slagoffer se agtjarige seun, Daniel. Mihalik, wat gereeld berugte karakters uit die Kaapse misdaadonderwêreld verteenwoordig het, is vroeg Dinsdagoggend buite sy seun en 16-jarige dogter se private skool, Reddam House, in Cavalcadeweg, Groenpunt, in ŉ teregstellingstyl doodgeskiet. ŉ Gewapende man het na die bestuurder se kant van die swart Mercedes-Benz gestap waarin Mihalik en sy twee kinders gesit het voordat hulle sou uitklim om skool toe te gaan en twee skote deur die ruit geskiet. Mihalik is op slag dood van ŉ kopwond. Sers. Noloyiso Rwexana, Wes-Kaapse polisiewoordvoerder, het gesê die aanvaller het van die toneel gevlug in ŉ metaalgrys VW Polo, wat deur ŉ medepligtige bestuur is. Die tweede koeël het vasgesit in Daniel se kakebeen. Hy is na ŉ private hospitaal gejaag. Mihalik se dogter is ongedeerd. Lees alle vorige berigte oor Pete Mihalik op Maroela Media.